**Татар Димскәе авыл җирлеге Советының**

**2014 нче елга отчет доклады.**

**Хөрмәтле \_\_\_\_\_\_\_\_\_\_\_\_\_\_\_\_\_\_\_\_\_\_\_!**

**Хөрмәтле халык депутатлары!**

**Хөрмәтле авылдашлар,**

Сезне Татар Димскәе авыл җирлегенең 2014 хезмәт елындагы эшчәнлегенә анализ ясап таныштырып үтәсем килә. Авыл җирлеге Советының бүгенге шартлардагы эше бездән зур хезмәт һәм кайгыртучанлык сорый. Безнең кебек авыл җирлекләре Дәүләт советы, Хөкүмәтебез, Президентыбыз булышлыгы, район башлыгы кайгыртуына аеруча мохтаҗ һәм без аларның ярдәмен һәрвакыт тоеп яшибез.

Татар Димскәе Җирле үзидарә Советы үзенең эшен Россия Федерациясенең №131 нче “Жирле үзидарәләр оештыруның гомуми принциплары”, Татар Димскәе авылы җирлеге Уставы нигезендә алып бара. Социаль–көнкүреш проблемаларын, экономик яктан туган сорауларны тормышка ашыру, тирә-якны яшелләндерү, сәламәтләндерү, ремонт эшләрен башкару, өмәләр һәм бәйрәмнәрне оешкан төстә уздыру – болар барысы да авыл җирлеге Советы аша уза. Безнең авыл җирлеге Советында бүгенге көндә халык сайлап куйган 7 депутат эшли.

Авыл Советының куллану өчен үз техникасы да, бюджетка салынганнан тыш акчасы да юк. Акча чыгымы, материал яки техника кирәк булган саен шәһәрдәге депутатларыбызга мөрәҗәгать иттек, һәм алар һәркайсы кулыннан килгәнчә ярдәм итеп тордылар.

**Мөхәмәдиев Марат Фаузян улына** транспорт кирәк булган саен мөрәҗәгать иттек. Ул беркайчан да каршы килмәде, авыл Мәдәният йорты хезмәткәрләрен шәһәр күләмендә үткәрелгән төрле чараларга бару өчен транспорт белән тәэмин итте. Татар Димескәе һәм Райлан зираты ихаталарына коймаларны ул биргән транспорт белән кайтарттык. Акчалата да ярдәм күрсәтте.

**Газизов Госман Шакир** улы Райлан авылы зиратына баганалыклар китерде,сабан туе акланын әзерләү өчен материал белән ярдәм итте.

**Манасыпов Ринат Рифгат** улы – ООО “Горсвет” директоры, 8 елдан артык безнең авыл җирлегендәге утларны карап тора, бәйрәмнәр үткәргәндә акчалата ярдәм итте.

**Галләмов Ринат Кәнәфия** улы - ООО “Рост” директоры, авылларны азык-төлек, барлык кирәк-яраклар һәм мал азыгы белән тәэмин итеп тора. Корбан гаетенә сарык чалдырды.Өлкәннәр көненә бүләкләр таратты.

**Галәмов Илдар Равиль** улы – Сабан туен үткәрү өчен акчалата ярдәм итте.

**Калимуллин Айрат Әсхәт** улы - Суык-Чишмә авылы депутаты, ул Суык-Чишмә зиратын, чишмәләрен төзекләндерүне оештыручы. Бәйрәмнәр үткәргәндә акчалата ярдәм итте.

2014 елда Татар Димскәе җирлеге Советы барлыгы 10 сессия, 5 халык җыены уздырды. Сессияләрдә:

* бюджет үтәлеше, үзгәрешләр, алдагы елга бюджет кабул итү;
* төрле положениеләр, күбрәк муниципаль хезмәткә кагылышлы положениеләр;
* Уставка үзгәрешләр кертү;
* җир һәм милек өчен салымнар карарлары кабул итү;
* төзелеш һәм җирне куллану кагыйдәләре;
* генераль планга үзгәрешләр кертү кебек сораулар каралды.

Халык җыеннарында көтү чыгарып, малларны йөртү, ташламалы кредитлар алу, наркоманиягә каршы көрәш, терроризм һәм экстремизмга кагылышлы сораулар каралды.

Татар Димскәе авыл җирлеге 4 авылны берләштерә: Татар Димскәе, Райлан, Суык-Чишмә һәм Сула авыллары. **Барлыгы 273 хуҗалык, пропискада 782 кеше**. Авыл җирлегендә һәрдаим 545-ләп кенә кеше яши, яртысы **өлкән яшьтәгеләр. 80 яшьтән** **өлкәнрәк ветераннарыбыз - 47 , 56 пенсионер ялгыз яши.** 2012-2013 елларда Бөек Ватан сугышы ветераннары һәм Бөек Ватан сугышы ветераннарының тол хатыннарына шәһәрдән бер бүлмәле фатирлар бирелде. Бүгенге көндә чиратта берәү- Галлямова Разия апа тора.

Хезмәт яшендәге 400 кешенең 33-се студент, Россия Армиясе хезмәтендә - 3 егет, Димскәй авыл җирлегендә 60 кеше эшли, 28-е эшсез, калган 276-ы Бөгелмә шәһәре һәм районында яки аннан да читтәрәк эшли. **2014 елда 13 бала туды, 16 кеше вафат булды.**

Хуҗалыкларда барлыгы **151 баш эре мөгезле терлек**, шуларның **66 башы - савым сыеры**; **205 баш сарык, 30 баш кәҗә, 3 баш** **ат, 170 умарта**.

Елдан-ел хуҗалыкларда мал саны кими. Мал саны кимүенең төп сәбәпләре:

1) авылның картаюы,

2) яшьләрнең яхшы хезмәт хакы түли торган оешмаларда эшләве һәм аларның сыерга, ит-сөткә ихтыяҗлары булмау;

3) авылда эшләүчеләр өчен фуражның бәясе бик кыйммәт булу белән аңлатыла.

Татар Димскәе авыл җирлегендә елга ике тапкыр ветеринарлар тарафыннан эре мөгезле терлекләрдән лейкоз авыруын тикшерү өчен кан алу оештырылды. Лейкоз белән авыручы 4 сыер беленде.

Сыерларның баш санын саклап калу өчен узган елда да, Татарстан Республикасы министрлар кабинеты карары нигезендә, һәр савым сыерына 2000 сум исәбеннән акча бирелде, безнең хуҗалыкларга бу ярдәмнең тулаем күләме 132 мең сум булды.

Хуҗалыкларында күпләп мал тоткан эшчән, тырыш гаиләләр бар: Сатторов Яндаш, Хасиятуллин Азат, Хайбуллин Илфат, Залякаев Наил, Сиражиев Миргазиян, Миннулина Фәния, Гәрәев Әзгәр, Халиуллин Илдус һәм Миннибаев Индүсләр тырышлыгы белән малларның саны бар әле.

Шулай ук авылдашыбыз Галлямов Ринат Канафия улы үзенең шәхси хуҗалыгында узган елда эре мөгезле терлек санын 32 башка җиткерде, шуның 12-е савым сыерлары.

Кирдина Татьяна Михайловна оештырган фермада 100 баш эре мөгезле терлек, ел саен 300-ләп баш каз, тавык асрала.

Терлек асрау җиңел түгел, Ринат белән Татьянага алдагы елларда да җәйләр җиңел килеп, мул ризык әзерләп, терлекләрен арттырып, зур уңышларга ирешүләрен телим.

Безнең авыл җирлегендә 2621,6 гектар пай җире һәм 1142,6 гектар дәүләт чәчү җирләре бар. 2014 нче елда 2621,6 гектар пай җирләрендә ООО “Агропродукт” оешмасы, 1142,6 гектар дәүләт карамагындагы җирләрдә “Тат Агро” җәмгыяте эшләде.Агропродукт килешү нигезендә 1 пай җире өчен 3000 сум күләмендә акчалата хисап ясады. Кулга 2580 сум алынды, чөнки Сбербанк “за услуги” дип 1% - 30 сум тотып калды, 390 сумнан салым инспекциясенә күчерелде. Россия Федерациясе Салым Кодексының 210 статьясы нигезендә керемнән 13% НДФЛ – налог на доходы от физических лиц- тотыла. Пайчы шунлыктан 3000 сум урынына 420 сумга кимрәк акча алды, аренда өчен акча биргәндә бухгалтер бу турыда һәр кешегә аңлатып бирде. Җәй айларында почта аша килгән квитанцияләр белән җир өчен булган салымны (ул 497 сум тәшкил итә) һәркем үзе түләде.

Татар Димскәе авыл җирлегендә сөт җыю белән шәхси эшмәкәр Гиниятуллин Илдус һәм аның улы Рушан шөгельләнә. Узган елда халыктан барлыгы 241,3 тонна сөт җыелып, сөт салучыларга 3 млн 396 мең сум акча кайтарып тапшырылган. Январь аенда сөтнең бер литры 16 сум.

Авыл кешесенең тормыш хәлен яхшырту, терлекләрне күпләп асрау, табыш алу, корылмалар салу өчен һәм башка социаль киеренкелекне киметү чарасы буларак дәүләт тарафыннан халыкка льготалы кредитлар бирелә.

Бу мөмкинлектән файдаланып, Россельхозбанктан 1 хуҗалык: Собханова Резидә сарай төзү өчен ташламалы кредит алды.

Безнең авыл җирлегендә 363 торак йорт исәпләнә. Ташландык хәлдәге 10 йортны да исәпләгәндә барлыгы 38 өйнең хуҗалары йорт-җирләрен документлаштырырга ашыкмыйлар әле. Барлык торак йортларның һәм бакча җирләренең 88 % Татарстан Республикасы дәүләт теркәү палатасында хосусылаштырылган, таныклыклар алынган.

**Гражданнарның мөрәҗәгатьләре**

Гражданнарның мөрәҗәгатьләре белән эшләү авыл җирлеге Советының мөһим конституцион хокук бурычларын башкару булып тора.

Күп кенә сорауларга үзебез белгән хәтлесенә җавап бирәбез, калган гозерләрне тиешле инстанцияләргә җиткереп, урындагы җитәкчеләргә йөреп, хәл итәргә тырышабыз.

Язма мөрәҗәгатьләр 3 кешедән керде, болар шикаять, җир мәсьәләләре кебек сораулар иде. Налогларга, пай җирләренә кагылышлы, урамнарны кардан чистарту, телефон кертү кебек сораулар гел булып торды.

145 кеше пропискага керү яки төшү, Россия гражданлыгы алу яки төрле сәбәпләр белән паспорт алыштыру проблемалары белән килде.

Гражданлык хәле актларын дәүләти теркәү үзебездә башкарылганлыктан, узган ел ЗАГС хезмәтеннән 13 кеше файдаланды: 4 яңа туган балага таныклык бирелде, 9 үлем теркәлде.

23 кешегә нотариаль хезмәт күрсәтелде.

Ел дәвамында муниципаль хезмәт буларак халыкка

78 данә - гаилә исәбе турында белешмә,

63 данә - хуҗалык кенәгәсеннән күчермә,

81 данә - төрле юнәлештәге белешмә язып бирелгән.

**Татар Димскәе башкарма комитетының еллык бюджеты**

2014 елга бюджет **2176885,00**сум (2 млн 176 мең 885 сум) күләмендә расланган иде.

**Чыгым 2 млн. 176 мең 885 сум** тәшкил итте.

Шушылар эченда:

**Советка - 575377 сум акча тотылды, шул исәптән:**

хезмәт хакы түләүгә 441881 сум

налогларга 133448 сум тотылды.

Башкарма комитет чыгымнары ( 1млн 601 мен 508 сум ташкил итте шушы чыгымнар эченда)

хезмәт хакы түләүгә 461369 сум , салымнарга 139333 сум тотылды

50334 сум килешү нигезенда техничкага хезмәт хакы, салымнарга тотылды

6000 сум экологиягә техник хисаб эшләү

22450 сум машинага техник карау үткәрү, запчастьлар алу

5555 сум комондировкага бару юл чыгымнарына

10925 сессия карарларын район газетасында игълан итүгә түләнде

4655 машинаны страховкалау

14820 мед. осмотор үткарү ирта-кич

16263 экология, транспорт, милек өчен салымнарга

4774 газеталарга язылу

18600 телефонга түләү

11330 яна принтер,стенд алынды

18000 сум чүп чыгару

84 150 сум бензинга

70800 сум планга үзгәрешләр кертергә күчерелде

97200 сумга авыл зиратларына яна коймалар куелды

34021 сумга 9 май бәйрәмен , өлкәннәр көнен , сабан туйлары үткәрүгә тотылды

106764 сум кар чистартуга тотылды бу акча эченда налогларда бар (63952 з/п ) ,январь,февраль,март,декабрь айлары очен туланде уртача бер айга 15988 сум хезмат хакы чыга (дизель ягулыгына трактор хужасы узе тули)

23971 сумлык канцелярия,көнкүреш товарлары,картридж алынды.

Военкомат эшләренә 70700,00 (канцелярия товарлары, хезмәт хакы, салымнар түләүгә тотылды)

ЗАГС хезмәтенә күчерелгән 11800,00 сумга канцелярия товарлар алынды.

**урам утына 262000 сум акча тотылды ел азагына 29244 сум әҗәтебез калды.**

**2014 елгы планда 468000 мең налог җыю каралган иде,**

**үтәлеш 750965 мең**.

Болар эчендә - **НДФЛ** (физик затлардан тотып калына торган налог):

**план- 150 000, үтәлеш -103200 сум.**

**Милек налогы: план – 72000, үтәлеш – 108694**

**Җир налогы: план – 245 000, үтәлеш –480496.**

**Арендага алынган җир өчен налог планы -1000,00,үтәлеш 52324,00 сум**

**Нотариаль эшләргә дәүләт салымы 4200,00 сумлык керем керде.**

**Татар Димскәе авыл җирлегендә мәктәп һәм балалар бакчасы**

Җәмгыять үсешендә шәхеснең формалашуы төп фактор булу сәбәпле, хәзерге заманда белем һәм тәрбия бирүнең әһәмияте үскәннән-үсә бара. Бүгенге көндә балаларда әхлакый һәм толерант сыйфатлар, патриотизм, гражданлык хисе, югары культуралылык тәрбиләү бик мөһим. Тормыш безнең алга яңадан-яңа бурычлар куя. Югары белемгә ия булудан тыш, гамәли эшчәнлектә аларны куллана белү дә зарур. Шуңа күрә мәгарифне үзгәртеп кору тормыш таләпләрнең берсе булып санала, бу үз чиратында мәгариф хезмәткәренә зур җаваплылык йөкли. Укытучының элек-электән килгән мәрхәмәтле вазифасы – киләчәк буынны укыту һәм тәрбияләү. Мәктәп педагогик кадрлар белән тулысынча тәэмин ителде. Бүгенге көндә 10 укытучы эшли, барысы да югары белемле белгечләр, шуларның 8-е беренче категорияле.

Узган уку елында 39 укучы белем алган булса, агымдагы уку елында укучылар саны – 35. Укучыларыбыз районда, республикада, Россиядә үткәрелә торган бәйгеләрдә бик актив катнашалар һәм призлы урыннар яулыйлар. Узган уку елында татар әдәбиятыннан муниципаль олимпиадада 9-нчы сыйныф укучысы Ишмеева Гөлназ (укытучысы Галләмова С.М.) 1-нче урынны алып, Республика күләмендәге олимпиадада призлы урынга лаек булды. Агымдагы уку елында 9-нчы сыйныф укучылары Маннапова Ләйсән һәм Хайбуллина Фәридә татар теле һәм әдәбиятыннан муниципаль олимпиадаларда җиңү яуладылар, алар февраль аенда республикакүләм олимпиадада район данын яклаячаклар.

Укучыларда милли үзаң һәм әхлак тәрбиясе бирү юнәлешендә “Туган якны өйрәнү” музееның әһәмияте зур. Музей 20 елдан артык эшчәнлек дәверендә фактик һәм күрсәтмә материаллар белән җиһазландырылды. Җиңүнең 70 еллыгына карата мәктәптә зур хәзерлек эшләре алып барыла: сыйныф сәгатьләре, викториналар, очрашулар, тематик кичәләр уздырыла, сугыш һәм тыл ветераннарына, сугыш чоры балаларына багышланган стендлар төзелә, рефератлар языла.

Мәктәптә физик тәрбиягә зур игътибар бирелә. Физкультура укытучысы Минникаева Л.Н. җитәкчелегендә укучыларыбыз даими рәвештә район спорт ярышларында катнашалар һәм зур уңышларга ирешәләр.

Мәктәпнең бүгенге көндә иң зур проблемасы – капиталь ремонт зарурлыгы. 1974 елда ук төзелгән мәктәптә бер тапкыр да капиталь ремонт уздырылмаган. Таган бер проблема – транспорт проблемасы. Бик еш мәктәп администрациясенә, укытучыларга, укытучылар белән бергә укучыларга шәһәргә төрле чараларга барырга кирәк була, ләкин транспорт булмау сәбәпле катнаша алмыйлар яки бик зур суммага такси яллап барырга мәҗбүр булалар.

**Балалар бакчасы**

Татар Димскәе гомум үсеш төрендәге балалар бакчасы “Умырзая” 2013 елда мәктәп бинасына урнашты. Бакчада 8 хезмәткәр: 1-бакча мөдире, 2-тәрбияче, 2-кече тәрбияче, 1-пешекче һәм 2-каравылчы эшли. Тәрбиячеләр I квалификацион категориягә ия.

Балалар бакчасына 15 бала йөри, тәрбия һәм белем бирү татар телендә алып барыла. Балаларны ике дәүләт телендә дә иркен сөйләшергә, аралашырга өйрәтүдә, бәйләнешле сөйләм телен үстерү һәм сүз байлыгын арттыруда заманча технологияләр, мультимедиа чараларын кулланалар. Бакчада алга киткән технология һәм методларга нигезләнеп педагогларның һөнәри камиллеген үстерү, экологик культура, рухый-әхлакый сыйфатлар тәрбиләү юнәлешендә эш алып барыла. Шушы максаттан мәгариф министрлыгы тарафыннан бик күп укыту-методик комплекты (УМК) кайтарылды, ноутбук һәм проектр бирелде.

Бакчаның материаль-техник базасын ныгытуга да бик зур игътибар бирелә. Участокта балаларга уйнарга беседка ясалды, тимер ишек куелды, косметик ремонт ясалды, уенчыклар бирелде. Балалар бакчасына капиталь ремонт кирәк: идән, тәрәзәләр начар.

**Медицина.**

Татарстан Республикасы - сәламәтлек саклау өлкәсендәге проектларны тормышка ашыру кысаларында Россиядә иң югары күрсәткечләргә ирешкән төбәкләрнең берсе. Татарстан Республикасының беренчел медицина звеносы учреждениеләрен үстерүгә корылган программасы нигезендә 2013 елда безнең авылда да яңа модульле фельдшер-акушерлык пункты төзелде.

Безнең авыл җирлегендә авыруларга югары квалификацияле фельдшерлар Солтанова Гөлзәрә Индүс кызы һәм Карабаштан килеп Канипова Тәслимә Талып кызы зур хезмәт күрсәтәләр. Ел дәвамында ФАПка 4252 мөрәҗәгать булган: шулардан авырулар йортларына 1012 тапкыр барган, каты авырып китүчеләргә чакыру белән 230 тапкыр барып, 27 тапкыр ашыгыч ярдәм машинасы чакыртылган. 146 диспансер учетта торучы авыру бар. Медпункт шулай ук мәктәп белән балалар бакчасына да хезмәт күрсәтә.

**Сәүдә эше.**

Бүгенге көндә халыкка 2 кибет хезмәт күрсәтә. Икесе дә – шәхси кибетләр. Алар халыкны көндәлек кирәк булган товарлар белән тәэмин итеп торалар, азык-төлек һәрвакыт сыйфатлы, ассортимент бик бай, бәяләре кулай. Халык бик теләп йөри. Кибет хуҗалары Галлямова Эльвира, Галлямов Ринат, Заиров Марсельләргә авыл халкы исеменнән рәхмәтебезне белдерәбез, киләчәктә дә яхшы гына эшләүләрен телибез. Райлан белән Суык-Чишмәгә атна бер тапкыр Бөгелмәдән автолавка килә.

**Элемтә бүлеге**

Татарстан Почтасының Димскәй элемтә бүлеге газета-журналлар, хат, посылкалар кабул итеп, аларны тарату, коммуналь хезмәтләр, кәрәзле телефоннар өчен түләүләр алу кебек хезмәтләр күрсәтә. Элемтә бүлегендә шулай ук газета-журналларга, китапларга язылырга, фотографияләр ясатуга заказлар бирергә, лоторея билетлары алырга мөмкин. Ике почтальон 213 кешегә өйләренә пенсияләрен илтеп тапшыра, күп кеше түләүләрен дә алар аша башкара. Бер атна элек кенә элемтә бүлеге клуб бинасының бер бүлмәсенә күченде.

Татар Димскәе авыл җирлегендәге авыллар барысы да телефонлаштырылган, телефон станциясе 140 абонентка хезмәт күрсәтә. 2014 елда авылга “Таттелеком” тарафыннан телефон вышкасы куелды, хәзер элемтә яхшырды. Бу атнадан интернетка тоташтыру мөмкинлеге бар. Моның өчен Бөгелмә шәһәре Ярослав Гашек урамы 15А адресында урнашкан РУЭС ка паспорт белән барып, договор төзеп, модем алып кайтырга кирәк.

**Мәчет**

Авылга килеп керүгә, безне мәчетебез каршы ала. “Җәмигъ” мәчете колхоз ярдәме һәм халыктан җыелган сәдака ярдәме белән 1995 елда төзелгән иде. Бүгенге көндә мәчет матур гына үз эшен башкара. Барлык дини бәйрәмнәр зурлап уздырыла, халык та елдан-ел дингә күбрәк тартыла. Имам-хатыйп Яндаш хәзрәт гозер белән килгән һәр мөселманга тиешле хезмәтен күрсәтә. Мәчеткә кергән сәдакалар ай саен коммуналь хезмәтләргә – ут, газ, су өчен- түләүгә тотыла. Мәчетне тоту, Имам-хатыйпка, мәчет караучыларга хезмәт хакы түләү бер кайда да каралмаган. Мәчетебез гел шулай нурлы, азанлы булсын, әби-бабайлар гына түгел, яшьләр дә теләп йөрсен, балалар иманлы булып үссеннәр.

**Мәдәният**

Мәдәният йорты хезмәткәрләре халыкка төрле чаралар үткәрәләр. Аларга беренче чиратта мәктәп укучылары ярдәм итә. 9 май, Сабан-Туй, Өлкәннәр көне, Яңа ел бәйрәмнәрен оештыру, күңелле итеп уздыру да алар өстендә. Үзләренең уңышлары һәм промлемалары белән мәдәният йорты җитәкчесе үзе таныштырып китәр.

Авылыбызда су проблемаларын – Ахметов Ранис, газ куркынычсызлыгын - Горгаз хезмәткәре Хайбуллин Фәнис карап-тикшереп торалар. Иминият белән Госстрахтан Емельянова Лилия, Ак-Барс-медтан Залякаева Рәшидә шөгелләнәләр. Өлкән яшьтәге ялгыз яки авыру пенсионерларга соц.работник Муллагалиева Зөлфия ярдәм итә, аның карамагында – 6 пенсионер. Хезмәткәрләрнең барсыннан без канәгать.

Татарстан Республикасының “Кече авылларны юл белән тоташтыру программасы” нигезендә 2014 елда Димскәй авылы зираты яныннан башлап Суык Чишмә авылы аша асфальт юл яңартылды. Суык Чишмә авылының ике башына щебенка салынды.

Татарстан Республикасы төзелеш өлкәсендә регионда лидерлардан санала. Бөгелмә муницапаль районы республикада гамәлгә кертелгән 24 программада уңышлы гына катнаша. Узган ел шул программаларның берсе нигезендә безнең авылда да заман таләпләренә туры килерлек участок уполномоченныйларына эш һәм тору урыны булган комплекска нигез салынды. Бу комплекс быел төзелеп бетәргә тиеш.

**Куркынычсызлыкны тәэмин итү**

Гражданнарыбызның куркынычсызлыгыгын тәэмин итү авыл җирлегенең һәм хокук саклау органнары эшчәнлегенең мөһим юнәлешләренең берсе санала.

Халык һәм халык хуҗалыгы объектларының янгын куркынычсызлыгын тәэмин итү зур әһәмияткә ия. Бүгенге көндә авыл җирлегендә янгын сүндерү машинасы, мотопомпа, гадәттән тыш хәл килеп чыкканда тавыш бирү җайланмасы бар. Ләкин бу техника белән эшләү өчен штат та юк, акча да каралмаган.

2014 елда Татарстан Республикасы гадәттән тыш хәлләр комитеты һәм Янгын куркынычсызлыгы күрсәтмәсе нигезендә Татар Димскәе авылына гадәттән тыш хәл килеп чыгу куркынычы булган вакытта халыкны кисәтү җайланмасы куелды.

Ел саен язын шәһәрдә һәм районда урамнарны чистарту буенча 2 айлык игълан ителә. Урамнарның, тирә-якның чисталыгын Ростехнадзор, Роспотребнадзор һәм тәртип саклау органнары контрольдә тотты. Читкә чүп түгүчеләр аркасында авыл җирлеге башкарма комитеты бер тапкыр җаваплылыкка тартылды**.** 2014 елның 20-нче маена кадәр тирә-якны чүптән арындыру бурычы куелган иде. Колхоз фермалары артындагы чүплекләрне мәктәп балалары һәм авыл советы хезмәткәрләренә җыештырырга туры килде.

Безнең районда әлегә бер авылда да чүп түгү урыны каралмаган, беркая да чүп түгәргә һәм шулай ук яндырырга да ярамый. Шунлыктан, чүпләрне Бөгелмә шәһәре ООО “ТБО Полигон” җыя. Безнең ООО “ТБО Полигон” белән төзегән килешү нигезендә һәр атнада җомга көнне иртән сәг.7 дә чүп җыю машинасы килә. Бер кешегә аена түләү нибары 23 сум гына булса да, күпләр төрле сылтаулар табып, түләүдән баш тарта. Чүп җыю оештырылган булуга карамастан, әллә юри, әллә үч итеп, кайбер иптәшләр үзләренең шәхси хуҗалыкларыннан җыелган чүп-чарын юл, урман яки су буйларына илтеп түгәләр. Капка төпләренә агачлар, төзелеш материаллары кайтарып аудару, койма буйларында чүп үләннәре үстереп утыру дәвам итә. 2014 елның августыннан авыл җирлеге башкарма комитетларына мондый тәртипсезлекләр өчен протоколлар төзеп, районга тәртип саклау комиссиясенә җибәрү вәкаләте бирелде. Хуҗасыз буш торган йортлар байтак, урамнарны алар да ямьсезли. Хөрмәтле авылдашлар, безнең авылларыбызның чисталыгы үзебезнең йөз бит ул. Килгән кунакларыбыз алдында уңайсызланмас өчен, тирә-ягыбызны матурлап, җыештырып торыйк. Теләсә кая чүп түгеп табигатьне пычратмыйк, намуслы булып Җир-ананы саклыйк.

2014 елда гадәттәгечә яздан көзгә кадәр өмәләр уздырылды. Ләкин өмәләрдә катнашучылар саны елдан-ел кими.

Авыл халкы өчен иң мөһим эшләрнең берсе – зиратларны тәртиптә тоту. Узган ел Димскәй зиратында 180 метр, Райлан зиратында 90 метр койма алыштырылды. Быел язга чыгу белән зиратларның коймаларын алмаштырып бетерү өчен тагын 270 метр койма алып куелды.

Хөрмәтле авылдашлар! Авыл җирлегенең эше күптөрле, халыкка кагылышлы барлык мәсәләләр дә авыл җирлегенә кайтып кала, булган проблемаларны авыл җирлегендә утырган иптәшләр белән генә хәл итеп бетереп булмый, без барыбыз да бердәм булырга тиеш, авыл җирлегенең яшәеше халыкка бәйләнгән, бер-беребезне аңлап, килешеп, алга таба авылларның эчке тәртипләрен ныгытып, булган кимчелекләрне бетереп әйбәт кенә эшләргә һәм яшәргә язсын.

2014 нче елның 14 нче сентябрендә Татарстан Республикасы Югары Советына депутатлар сайлаулары уздырдык. Сайлауларда авылдашларыбыз актив катнашты. 2015 нче елның 13 нче сентябрендә кабат сайлаулар булачак. Бу юлы без Татарстан Республикасы Презеденты һәм җирле Советларга депутатлар сайлаячакбыз. Шул сайлау нәтиҗәләре буенча киләчәктә яшәү өчен безнең авыл җирлегенә, районга, республикабызга бәя биреләчәк.

2015 ел һәр гаиләгә сәламәтлек, бәхет-шатлык, зур уңышлар, тынычлык, муллык, бәрәкәт алып килсен. Игътибарыгыз өчен зур рәхмәт.

**Быел 2015 елда эшләнәсе эшләр:**

1. **Димскәй һәм Райлан авылы зиратынын коймаларын ремонтлап бетерү.**
2. **Бөек Ватан сугышында җиңүнең 70 еллыгын зурлап үткәрү.**
3. **2015 елның 13 сентябрендә үтәчәк сайлауларны уңышлы итеп уздыру.**

**КАРАР**

Татар Димскәе җирле үзидәрә башлыгының 2014 елда социаль-икътисадый үсеше буенча хисабын тыңлап фикер алышкач,

Татар Димскәе авыл җирлеге Советы карар кылды:

1.Татар Димскәе җирлеге үзидәрә башлыгының 2014 елда социаль-иктисадый үсеш буенча җиткергән хисабын игътибарга алырга.

2.Атна дәвамында сессия барышында әйтелгән искәрмә һәм тәкъдимнәрне бетерүне планга кертергә һәм аны авыл Советына йөкләргә.

Татар Димскәе авыл җирлегендә

*яшәүчеләр турында мәгълүмат*

***01.01.2015 ел.***

|  |  |  |  |  |  |  |
| --- | --- | --- | --- | --- | --- | --- |
| № п/п |  | Барлыгы | Димскәй | Райлан | Суык-Чишмә | Сула |
| 1 | **Барлык кешеләр** | **782** | **634** | **56** | **90** | **2** |
|  | 18 яшькә кадәр балалар | **130** | **110** | **10** | **10** | **-** |
| 2 | **Пенсионерлар** | **252** | **203** | **17** | **31** | **1** |
|  | Картлык буенча | **199** | **154** | **16** | **28** | **1** |
|  | Инвалидлык буенча | **29** | **25** | **1** | **3** | **-** |
|  | Пенсия алучы балалар | **12** | **12** | **-** | **-** | **-** |
|  | Выслуга б/н пенсия | **13** | **13** | **-** | **-** | **-** |
|  | 80 яшьтән өлкәннәр | **47** | **33** | **5** | **8** | **1** |
|  | Ялгыз пенсионерлар | **56** | **43** | **4** | **8** | **1** |
| 3 | **Инвалидлар барлыгы** | **79** | **61** | **6** | **12** | **-** |
|  | Инвалид балалар | **2** | **2** | **-** | **-** | **-** |
| 4 | Бөек Ватан сугышында ка катнашучылар һәм аларга тиңләштерелгәннәр | **2** | **-** | **1** | **1** | **-** |
|  | Кайнар нокталарда катнашучылар | **5** | **3** | **1** | **1** | **-** |
|  | Тыл хезмәтчәннәре | **39** | **27** | **4** | **7** | **1** |
|  | Ирләре сугышта һәлак булган тол хатыннар | **-** | **-** | **-** | **-** | **-** |
|  | Балалары Армия хезмәтендә һәлак булган семья | **1** | **1** | **-** | **-** | **-** |
|  | Политик репрессия корбаннары (реабилитацияләнгән пенсионерлар) | **1** | **1** | **-** | **-** | **-** |
| 5 | Күп балалы гаиләләр | **7** | **6** | **-** | **1** | **-** |
| 6 | Студентлар | **33** | **31** | **1** | **1** | **-** |
| 7 | Солдат хезмәтендә | **3** | **3** | **-** | **-** | **-** |
| 8 | Эшләүчеләр | **336** | **267** | **23** | **45** | **1** |
| 9 | Эшсезләр | **28** | **20** | **5** | **3** | **-** |
| 10 | 2014 елда туучылар | **13** | **11** | **-** | **2** | **-** |
| 11 | 2014 елда үлүчеләр | **16** | **13** | **-** | **2** | **1** |